[pic] | KOMISIA EURÓPSKYCH SPOLOČENSTIEV | Brusel, 4.2.2009 KOM(2009) 43 v konečnom znení OZNÁMENIE KOMISIE EURÓPSKEMU PARLAMENTU, RADE A EURÓPSKEMU DVORU AUDÍTOROV Správa o vplyve Akčného plánu Komisie na vytvorenie integrovaného rámca vnútornej kontroly OZNÁMENIE KOMISIE EURÓPSKEMU PARLAMENTU, RADE A EURÓPSKEMU DVORU AUDÍTOROV Správa o vplyve Akčného plánu Komisie na vytvorenie integrovaného rámca vnútornej kontroly 1. ZHRNUTIE Na základe po sebe nasledujúcich správ Európskeho dvora audítorov (EDA), v ktorých Dvor audítorov vydal negatívne stanovisko k uskutočneným transakciám v niekoľkých kľúčových politických oblastiach, si Komisia stanovila ambiciózny strategický cieľ usilovať o získanie pozitívneho vyhlásenia o vierohodnosti (DAS). Na dosiahnutie tohto cieľa a po zohľadnení stanoviska Dvora audítorov č. 2/2004[1] („stanovisko o jednotnom audite“) navrhla Komisia v júni 2005 „orientačný plán k integrovanému rámcu vnútornej kontroly“[2] a usilovala sa dosiahnuť „vzájomnú zhodu“ s Parlamentom, Radou a Európskym dvorom audítorov v otázke orientačného plánu. Na základe získaného vyjadrenia, ako aj odporúčaní uvedených vo vyhlásení Európskeho parlamentu o udelení absolutória za rozpočtový rok 2003[3], záverov zasadnutia Rady ECOFIN z 8. novembra 2005 a podrobného hodnotenia všetkých hlavných výdavkových oblastí, prijala Komisia v januári 2006 „Akčný plán Komisie na vytvorenie integrovaného rámca vnútornej kontroly“[4]. V tomto akčnom pláne sa uznáva zodpovednosť Komisie za plnenie rozpočtu v súlade s článkom 274 zmluvy a stanovuje sa rámec, na základe ktorého členské štáty „ spolupracujú s Komisiou, aby zabezpečili využitie rozpočtových prostriedkov v súlade s princípmi riadneho finančného hospodárenia “[5]. V správe o pokroku[6] z februára 2008 Komisia uviedla, že bolo dokončených 7 zo 16 pôvodných opatrení, 6 bolo z veľkej časti dokončených a 3 nemohli byť vykonané alebo sa uskutočňovali iným spôsobom. Dvor audítorov prevažne súhlasil s hodnotením úrovne dokončenia opatrení zo strany Komisie[7]. O rok neskôr bolo dokončených 6 zvyšných opatrení. Hlavnou úlohou tejto správy je poskytnúť okrem najnovších informácií o implementácii akčného plánu aj aktualizované objektívne hodnotenie vplyvu plánu na základe kvantitatívnych a kvalitatívnych ukazovateľov. Opierajúc sa o zistenia uvedené vo výročnej správe Dvora audítorov za rok 2007 – uvádza sa tu, že bol dosiahnutý značný pokrok, poskytnuté stanovisko k účtom bolo prvýkrát bez výhrad a bolo vydané doteraz najlepšie vyhlásenie o vierohodnosti, v ktorom stanovisko k asi 45 % rozpočtových výdavkov bolo bez výhrad, pokiaľ ide o zákonnosť a správnosť predmetných transakcií – možno povedať, že celkový záver je pozitívny. Pre porovnanie vo vyhlásení o vierohodnosti za rok 2003 nemal Dvor audítorov výhrady len k 6 % výdavkov. Dvor audítorov takisto zaznamenal pokrok v systémoch Komisie pre dohľad a kontrolu, ktorých fungovanie nebolo v tejto správe za rok 2007 po prvýkrát zhodnotené negatívne. 2. ČO JE TO VPLYV A AKO HO MOžNO MERAť? V tomto akčnom pláne bol navrhnutý spoločný rámec pre opatrenia, ktoré je potrebné prijať, a úlohu, ktorú by Rada, členské štáty a Európsky parlament mali zohrávať pri dosahovaní spoľahlivého a fungujúceho integrovaného rámca vnútornej kontroly, ktorý Komisii a v konečnom dôsledku Dvoru audítorov poskytuje istotu. Jeho vplyv by sa mohol hodnotiť na základe rozličných kritérií, či: - existuje dôkaz, že medzi zúčastňujúcimi sa inštitúciami panuje vzájomná zhoda, ktorá je základom orientačného plánu, a či sa potrebná spolupráca – aj zo strany členských štátov – realizuje a rozvíja v súlade so zásadami „jednotného auditu“; - Komisia zlepšila kontrolu v oblastiach, za ktoré v plnej miere a priamo zodpovedá , a to prostredníctvom zvýšenia počtu auditov a kvality výročných správ o činnosti a prostredníctvom efektívneho vymáhania neoprávnených platieb; a - v prípade opatrení realizovaných spoločne s orgánmi členských štátov bol dosiahnutý merateľný pokrok v oblasti kontrolných systémov členských štátov v dôsledku prijatia ich vlastných opatrení, opatrení Komisie a prostredníctvom vymáhania neoprávnených platieb. Pri hodnotení vplyvu akčného plánu je potrebné zohľadniť rôzne úrovne vplyvu Komisie. Z týchto dôvodov ide táto správa o vplyve nad rámec jednoduchých kvantitatívnych ukazovateľov, ako sú chybovosť a vrátené sumy. Napríklad usmernenie by mohlo pomôcť objasniť právne požiadavky, nemá však priamo preukázateľný krátkodobý vplyv na chybovosť. Podobne zlepšenie vo výročných správach o činnosti útvarov Komisie sa nemeria na základe týchto ukazovateľov, ale skôr na základe nezávislého kvantitatívneho zhodnotenia zo strany Dvora audítorov. S cieľom poskytnúť úplný, realistický a objektívny celkový obraz sa Komisia pri zisťovaní vplyvu v nasledujúcom oddiele opiera o vhodnú kombináciu kvalitatívnych a kvantitatívnych ukazovateľov. V prípade potreby je uvedený odkaz na nezávislé hodnotenie externým audítorom – na zistenú chybovosť, stupne hodnotenia v DAS, hodnotenia systému a iné zistenia. Ukazovatele dopĺňajú dôkazy získané z audítorských stanovísk vypracovaných na základe medzinárodných účtovných štandardov a z hodnotení a údajov zozbieraných útvarmi Komisie. 3. VPLYV – STAV K 31. DECEMBRU 2008 Pozitívne DAS je v súčasnosti uznávaným politickým imperatívom, ktorému venujú pozornosť všetky inštitúcie. Táto skutočnosť pomohla zmobilizovať podporu zo strany útvarov Komisie, motivovať ich, aby na svoje kontroly a dohľad pozerali kriticky, a pomohla aj vytvoriť konsenzus v opatreniach určených na zabránenie vzniku chýb. Vzhľadom na vzájomne si konkurujúce ciele – ako je nutnosť zladiť potrebu ďalších audítorov s rešpektovaním stanovených prísnych limitov pre počet zamestnancov, alebo rýchle vykonávať platby a súčasne vykonávať efektívnu kontrolu – je to veľkým úspechom. Podľa názoru tejto Komisie bola vzájomná zhoda dosiahnutá a koncepčný rámec akčného plánu naďalej efektívne prináša ďalšie zlepšenia. Medzi ne patrí aj diskusia o prípustnom riziku chyby, ktorá sa nedávno začala. Pretrváva silný záujem a podpora Európskeho parlamentu a spolupráca s členskými štátmi sa ďalej zlepšuje. Hodnotenie vplyvu uvedené ďalej v texte vychádza zo špecifických ukazovateľov a pre jednotlivé opatrenia[8] odráža stav k 31. decembru 2008. 3.1. Zjednodušenie a spoločné zásady kontroly (opatrenia 1 – 3)[9] Opatrenie 1: Zjednodušenie právnych predpisov navrhovaných pre obdobie rokov 2007 – 2013 Opatrenie ukončené : Zjednodušovanie pre roky 2007 – 2013 nebolo pôvodne také rozsiahle, ako sa čakalo. Okrem opatrení stanovených v akčnom pláne týkajúcich sa zjednodušenia prijala Komisia aj ďalšie kroky na zjednodušenie pravidiel realizácie štrukturálnych opatrení, a to prostredníctvom prijatia návrhov na zmenu a doplnenie príslušných nariadení Rady s cieľom rozšíriť využívanie paušálnych sadzieb, paušálnych súm a jednotkových nákladov na všetky druhy výdavkov v prípade EFRR a ESF. Komisia zváži, či v roku 2009 navrhne ďalšie opatrenia na základe odporúčaní spoločnej pracovnej skupiny zloženej zo zástupcov Komisie a členských štátov, ktoré skupina predloží v prvej polovici roka 2009. Ak sa podarí získať pre takéto opatrenia podporu Európskeho parlamentu a Rady, mal by sa vplyv ďalšieho zjednodušovania na chybovosť prejaviť na prelome rokov 2010/2011. Vplyv Ukazovateľ: Percento rozpočtu, ktorého plnenie sa realizovalo s použitím zjednodušeného prístupu. V oblasti poľnohospodárstva došlo zavedením schémy jednotnej platby k oddeleniu podpory od výroby a prestali sa uplatňovať zložité podmienky oprávnenosti. Dočasný režim jednotnej platby na plochu, ktorý sa uplatňuje vo väčšine štátov EÚ-12, zachádza ešte ďalej, pretože vychádza výhradne z výmerov pôdy. K zjednodušeniu prispeli aj nedávna kontrola „zdravotného stavu“ SPP a jednotná organizácia spoločného trhu. Pri štrukturálnych fondoch znižuje využívanie paušálnych sadzieb pre režijné náklady nároky na príjemcov, pokiaľ ide o analýzu a uchovávanie údajov nákladového účtovníctva, a malo by priniesť pokles v počte preplatkov zapríčinených uplatnením neoprávnených nákladov. Hlavné vysvetľujúce informácie Percento finančných prostriedkov vyplatených prostredníctvom neviazanej priamej pomoci vzrástlo zo 47 % priamych platieb do poľnohospodárskeho sektora v roku 2005 na 83 % v roku 2008. Cieľom je dosiahnuť do roku 2013 až 93 % alebo viac. Okolo 25 % rozpočtu EÚ sa teda plní prostredníctvom tohto zjednodušeného prístupu. Ukazovateľ: Pokles v chybovosti v dôsledku jasnejších právnych predpisov a podrobného usmernenia. Značné zjednodušenie sa realizovalo v oblasti vzdelávania a kultúry vrátane grantov vo forme jednorazových platieb pre program celoživotného vzdelávania. Ďalšie objasnenie kritérií použitia priemerných personálnych nákladov v prípade 7. rámcového programu pre výskum zjednoduší zostavovanie a podávanie žiadostí o uhradenie nákladov, vplyv sa však prejaví až po implementácii od roku 2009. Hlavné vysvetľujúce informácie V oblasti vzdelávania a kultúry sa väčšina grantov (asi 80 %) poskytovaných vnútroštátnymi agentúrami udeľuje vo forme paušálnych súm alebo s využitím paušálnych sadzieb. Napríklad pre partnerstvá v rámci programu Comenius (106 mil. EUR) nemusia byť preukazované skutočné náklady na jednotlivé položky a granty sa stanovujú na základe paušálnych súm a paušálnych sadzieb vychádzajúcich zo sadzobníka jednotkových nákladov. Vplyv na chybovosť je však potrebné ešte preukázať. Opatrenie 3: Kontrolné stratégie a primeraná istota Opatrenie ukončené : Vo všetkých správach o činnosti za rok 2007 boli použité všeobecné formuláre pre vnútornú kontrolu. Vplyv Ukazovateľ: Zlepšenie hodnotenia kvality výročných správ o činnosti zo strany EDA. Vo svojej výročnej správe za rok 2007 konštatoval EDA zlepšenie, pokiaľ ide o výročné správy o činnosti v oblasti poľnohospodárstva a kohéznej politiky. S pomocou intenzívnejšieho procesu nezávislého rovnocenného posudzovania sa pokračuje v zlepšovaní. Hlavné vysvetľujúce informácie Všetky politické oblasti dostali hodnotenie „B“(čiže boli poskytnuté také materiály, ktoré po opravách slúžili aspoň ako podporné informácie pre závery DAS Dvora audítorov)[10]. 3.2. Vyhlásenia o hospodárení a vierohodnosť auditu (opatrenia 5 – 8) Opatrenie 5: Vyhlásenia o hospodárení poskytované na vnútroštátnej úrovni Opatrenie po úpravách a na základe dohody ukončené[11] : Prvý súbor ročných súhrnov mali členské štáty predložiť vo februári 2008. Vplyv Ukazovateľ: Kvalita poskytnutých súhrnov a prijaté nápravné opatrenia. Úroveň splnenia minimálnych požiadaviek bola rozličná. V prípade štrukturálnych fondov poskytli všetky členské štáty okrem jedného také ročné súhrny, ktoré spĺňali minimálne požiadavky. Informácie, ktoré nedávno poskytlo Nemecko, sú v súčasnosti predmetom skúmania Komisie. Komisia odporučila členským štátom, aby súhrny doplnili o vyhlásenie o vierohodnosti – nie je to však právna požiadavka. Komisia vydala revidované usmernenie s cieľom zlepšiť ďalšie súhrny, ktoré budú poskytnuté 15. februára 2009. V oblasti poľnohospodárstva splnili členské štáty právne záväzky týkajúce sa ročných súhrnov a ročných vyhlásení o vierohodnosti, ktoré boli prvýkrát podpísané riaditeľmi platobných agentúr. Členské štáty sa riadili usmerneniami o ročných súhrnoch, ktoré im poskytli útvary Komisie, a na základe nich preložili faktický prehľad. Kvalita dodatočnej analýzy by sa však pri väčšine súhrnov mohla zlepšiť. Komisia revidovala svoje usmernenia s cieľom zlepšiť túto analýzu v súhrnoch za rok 2008. Hlavné vysvetľujúce informácie „Dvor audítorov sa domnieva, že v tento prvý rok prípravy ročných súhrnov Komisia na proces primerane dohliadala tak vydaním jasných usmernení, ako aj sledovaním dôvodov, prečo sa nedodržali termíny a kritériá v prípade rozsahu alebo kvality.“ Vyzval Komisiu, aby skúmala prínosnosť súhrnov pre uistenie[12]. Ukazovateľ: Prijatie ex ante vyhlásení o vierohodnosti pre oblasti vzdelávania a kultúry. Ex ante vyhlásenia od vnútroštátnych orgánov pre obdobie 2007 – 2013 poskytli uistenie, že sú rešpektované minimálne normy pre kontrolu a že projektový cyklus dodržiava postupy. Hlavné vysvetľujúce informácie Boli prijaté všetky ex ante vyhlásenia o vierohodnosti pre oblasti vzdelávania a kultúry. 33 týchto vyhlásení bolo skontrolovaných prostredníctvom monitorovacích návštev a všetky boli systematicky skontrolované v rámci hodnotenia výročného vyhlásenia o vierohodnosti. Ukazovateľ: Iniciatívy členských štátov týkajúce sa vyhlásení. Komisia podporuje dobrovoľné iniciatívy, ktoré realizujú niektoré členské štáty. Ich rozsah a povaha sa líšia a výsledky nemožno vzájomne porovnávať. Poskytujú určité doplňujúce informácie o kontrolných systémoch. Hlavné vysvetľujúce informácie Dokumenty týkajúce sa roku 2008 predložené Dánskom (audítorské stanovisko týkajúce sa fondov EÚ – Európskeho sociálneho fondu, Európskeho fondu regionálneho rozvoja, subvencií pre poľnohospodárstvo, príspevkov odvodených z DPH a HND), Holandskom (národné vyhlásenie – poľnohospodárstvo iba za rok 2008) a Spojeným kráľovstvom (konsolidované výkazy a audítorské stanovisko k využívaniu fondov EÚ – výdavky na projekty podporované z finančných prostriedkov EÚ). Hlavné vysvetľujúce informácie Dvor audítorov uviedol, že „národné vyhlásenia možno považovať za nový prvok vnútornej kontroly a Komisia a Dvor audítorov by ich mali posudzovať z tohto hľadiska“[13]. Opatrenie 7: Zvýšenie nákladovej efektívnosti auditov na úrovni projektov Opatrenie ukončené : V oblasti výskumu a vonkajšej pomoci sa používajú dohodnuté postupy na zvýšenie istoty vyplývajúcej z externých auditov projektov prostredníctvom stanovenia audítorských postupov, ktoré sa majú vykonať. Takéto postupy neboli zavedené v oblasti vzdelávania a kultúry, pretože počet dohôd o grante presahujúcich hranicu, po prekročení ktorej sa vyžaduje audítorského osvedčenie, je veľmi malý. Priamy audit vykonávaný zo strany Komisie sa v tomto prípade pokladá za nákladovo efektívnejší postup. Vplyv Ukazovateľ: Zlepšenie kvality správ predkladaných externými audítormi. Dohodnuté postupy by prostredníctvom presnejšieho vymedzenia práce, ktorú má audítor vykonať, mali zlepšiť konzistentnosť a spoľahlivosť záverov auditu a poskytnúť lepšie podklady pre manažérske rozhodnutia o oprávnenosti financovania. Hlavné vysvetľujúce informácie V prípade vonkajšej pomoci prvé hodnotenie malého počtu správ ukázalo, že dohodnuté postupy priniesli požadované výsledky, hoci kvalita a konzistentnosť správ by sa mohla zlepšiť. V oblasti výskumu je na hodnotenie zlepšenia ešte priskoro. Vplyv na chybovosť sa ešte nedá overiť a bude potrebné ho potvrdiť v rámci budúcich auditov projektov, na ktoré sa vzťahuje nový režim. Opatrenie 8 a 8N: Dodatočné uistenie zo strany najvyšších kontrolných orgánov Opatrenie ukončené : Komisia nadviazala vzťahy s nezávislými najvyššími kontrolnými orgánmi (NKO). Vplyv Ukazovateľ: Počet NKO, ktoré vedú dialóg s Komisiou. Reakcie NKO na správy Komisie o platbách boli odlišné, mali však za následok zlepšenie kvality správ. Hlavné vysvetľujúce informácie Päť NKO požadovalo ďalšie podrobné informácie a analýzu (ktoré Komisia poskytla). Desať NKO vypracovalo obsiahlu správu o finančnom hospodárení EÚ a dva ďalšie NKO vypracovanie takejto správy zvažujú[14]. 3.3. Model jednotného auditu: zdieľanie výsledkov a prioritizácia nákladovej efektívnosti Opatrenia 3N a 11N: Zvýšenie istoty prostredníctvom sankcií a spätného získavania finančných prostriedkov Opatrenie ukončené : Rozsah sankcií sa v rámci odvetvových právnych predpisoch na roky 2007 – 2013 zväčšil a Komisia je pri spätnom získavaní finančných prostriedkov a udeľovaní sankcií prísnejšia. Kvalita údajov o spätnom získavaní prostriedkov a finančných korekciách sa zlepšuje. Vplyv Ukazovateľ: Spoľahlivosť, konzistentnosť a úplnosť údajov o spätnom získavaní finančných prostriedkov : Dvor audítorov zaznamenal zlepšenia v údajoch o spätnom získavaní finančných prostriedkov za rok 2007. Ďalšie zlepšenia týkajúce sa spätného získavania finančných prostriedkov Komisiou a členskými štátmi boli dosiahnuté v prípade účtovných závierok za rok 2008, ktoré však ešte musia prejsť auditom Dvora audítorov. Hlavné vysvetľujúce informácie Dvor audítorov uviedol, že bolo predložených „viac informácií o vymáhaní neoprávnených platieb ... Poznámky k finančným výkazom však ešte neobsahujú úplné a spoľahlivé informácie o činnostiach v oblasti finančných korekcií, ktoré vykonali členské štáty“[15]. V systéme ABAC sa eviduje viac záznamov týkajúcich sa spätného získania finančných prostriedkov útvarmi Komisie v dôsledku kontroly alebo auditu: v roku 2008 bolo takto zaznamenaných do systému viac ako 500 mil. EUR. Ukazovateľ: Systematickejšie opatrenia prijímané v nadväznosti na chyby uvedené v DAS: Útvary Komisie vo svojich výročných správach o činnosti uviedli opatrenia nadväzujúce na hlavné zistenia Dvora audítorov a vysvetlili v nich názorové odlišnosti. Komisia zasiela členským štátom každoročne[16] zoznam zistení a chýb, na ktoré v ich prípade poukázal Dvor audítorov a žiada ich o informácie o následných opatreniach a príčinách vzniku najbežnejších chýb pri štrukturálnych opatreniach. Opatrenia prijaté v nadväznosti na chyby uvedené v DAS za rok 2006 sú zahrnuté v akčnom pláne pre štrukturálne fondy[17]. Hlavné vysvetľujúce informácie V poslednej správe o chybách uvedených v DAS za rok 2006[18] sa uvádza, že ak členské štáty akceptujú chyby zistené EDA, oznámia vo väčšine prípadov, že prostriedky získali späť alebo stiahli neoprávnené výdavky. Ukazovateľ: Efektívnosť procesu spätného získavania finančných prostriedkov : Hlavné vysvetľujúce informácie V prípade štrukturálnych fondov bol v hodnotení útvaru pre vnútorný audit zaznamenaný značný pokrok dosiahnutý zo strany Komisie pri predkladaní správ o účinnom vymáhaní neoprávnených platieb. Komisia je teraz schopná prezentovať komplexnú tabuľku finančných korekcií, ktoré vykonala alebo v súčasnosti realizuje, spolu s počtom konaní a sumami uvedenými podľa programov a zdrojov korekcií. Podľa prehľadu je zjavné, že 80 % korekcií, ktoré sa v súčasnosti realizujú, vyplynulo z kontrol Komisie. Komisia v roku 2008 takisto overila[19] údaje o štrukturálnych opatreniach v 10 členských štátoch. Druhý vnútorný audit poskytuje primeranú istotu, pokiaľ ide o proces spätného získavania finančných prostriedkov v rámci centralizovaného hospodárenia, avšak s výhradami k trvaniu niektorých postupov. [20] V oblasti výskumu sa v rámci viacročnej stratégie auditu značne zvýšilo pokrytie auditom (v prípade 6. rámcového programu celkove viac ako 900 auditov vrátane 378 auditov v roku 2007 v porovnaní s cieľom 300 auditov, ktorý bol uvedený v akčnom pláne), čo generálne riaditeľstvá, ktorých sa výskum dotýka, umožňuje lepšie pochopiť povahu a rozsah chýb. Ukazovateľ: Objem finančných korekcií: Prostriedky sa vymáhajú v opodstatnených prípadoch, pričom nárast ich hodnoty nie je cieľom. Hlavné vysvetľujúce informácie Objem finančných korekcií, ktoré Komisia uplatňuje v prípade štrukturálnych fondov, sa podľa predbežných údajov podstatne zvýšil: v roku 2008 to bolo spolu 1,5 mld. EUR v porovnaní s 288 mil. EUR v roku 2007. Ďalšie dôkazy o vplyve sú uvedené v správe o pokroku dosiahnutom v prípade akčného plánu pre štrukturálne fondy, ktorá bola prijatá vo februári 2009[21]. Opatrenie 9: Zdieľanie výsledkov auditu Opatrenie ukončené : V rámci systému ABAC plne a účinne funguje nástroj evidencie a monitorovania auditov, ktorý je určený najmä pre audity centralizovaného priameho hospodárenia. Vplyv Ukazovateľ: Využitie auditového nástroja a zlepšenie koordinácie auditov . Zlepšenie koordinácie prináša skôr než pokles chybovosti zvýšenie efektivity auditov prostredníctvom lepšieho využitia disponibilných zdrojov. Hlavné vysvetľujúce informácie Zhruba 5000 zaznamenaných auditov poskytuje kľúčové informácie o auditoch vykonaných u jednotlivých príjemcov a umožňuje lepšie zameranie a koordináciu auditov. Boli vytvorené postupy, ktoré medzi generálnymi riaditeľstvami zodpovednými za štrukturálne fondy zabezpečujú systematickú výmenu výsledkov auditov a kontrol týkajúcich sa spoločných orgánov[22]. Opatrenia 4, 10 a 11: Prípustné riziko a analýza nákladovej efektívnosti kontrol Opatrenie ukončené : Komisia poskytla v oznámení z decembra 2008 o prípustnom riziku[23] výsledky opatrení 10 a 11 ako základ pre diskusiu o prípustnom riziku. Vplyv Ukazovateľ: Pokrok smerom k dosiahnutiu vzájomnej zhody v otázke prípustného rizika . Prebieha diskusia s rozpočtovým orgánom, na ktorej sa Komisia aktívne podieľa. 3.4. Nedostatky špecifické pre daný sektor Opatrenia 12 a 12N: Riešenie nedostatkov zistených zúčastnenými útvarmi Opatrenie ukončené: V prípade opatrenia 12 implementujú generálne riaditeľstvá a útvary hlavné prvky akčného plánu v súlade s hodnotením nedostatkov – presné opisy kontrolného postupu, koordinovaný audit a kontrolu podľa dohodnutých štandardov. Vplyv Ukazovateľ: Kvalita kontrolných systémov Hlavné vysvetľujúce informácie Dvor audítorov dospel vo svojom DAS za rok 2007 k záveru, že žiadny zo systémov dohľadu a kontroly používaných pre finančné prostriedky EÚ nemožno označiť za neúčinný, ale v niektorých výdavkových oblastiach neprispievajú tieto systémy pravdepodobne k zníženiu počtu chýb na akceptovateľnú úroveň. Ukazovateľ: Chybovosť v prípade 6. rámcového programu. Dvor audítorov uviedol, že hoci nová stratégia pre 6. rámcový program predstavuje dobrý základ pre riešenie problémov, ktoré zistil Dvor audítorov, potenciálny prínos závisí od jej úplnej a účinnej implementácie od roku 2008. Ďalej uviedol, že stratégia obsahuje niekoľko iniciatív, ktoré môžu prispieť k účinnejšiemu fungovaniu tejto kontroly vrátane využitia spoločných kritérií rizika a metód výberu vzorky so zameraním na veľkých príjemcov. Hlavné vysvetľujúce informácie Kumulatívna chybovosť zistená Komisiou v prípade 6. RP na konci roku 2008 bola 2,47 %. Pri zohľadnení z toho vyplývajúcich prípadov spätného získania finančných prostriedkov sa zdá, že za celé obdobie trvania 6. RP bude chybovosť pravdepodobne menšia ako 2 %. Opatrenie 13: Analýza kontrol v rámci zdieľaného hospodárenia na regionálnej úrovni a význam súčasných vyhlásení Opatrenie ukončené: Komisia zlepšila výročné správy o činnosti. Právne predpisy na obdobie rokov 2007 – 2013 obsahujú lepšie kontrolné mechanizmy. Vplyv Ukazovateľ: Kvalita systémov členských štátov: Generálne riaditeľstvá, ktoré sú zodpovedné za štrukturálne fondy, vykonávajú ročné hodnotenie systému každého členského štátu. Hlavné vysvetľujúce informácie Generálne riaditeľstvá REGIO a EMPL poskytli vo svojich výročných správach o činnosti za rok 2007 podrobné hodnotenie systémov členských štátov[24]. Systémy, ktoré v prípade EFRR nevykazovali závažné nedostatky pokrývali 28 % výdavkov, pre 11 % výdavkov bolo vydané vyhlásenie o vierohodnosti s výhradou s menším dosahom; v prípade Kohézneho fondu tieto údaje predstavovali 24 % a 44 % výdavkov a v prípade ESF 10 % a 38 % výdavkov. Opatrenie 14: Lepšie usmernenie pre štrukturálne fondy a riadenie rizika chýb[25] Opatrenie ukončené: V roku 2008 uverejnila Komisia nové usmernenia pre riadiace a certifikačné orgány. Vplyv Ukazovateľ: Hodnotenie členských štátov opierajúce sa o regulačné kritériá. Komisia vytvorila nástroj pre hodnotenie, ktorý má riadiacim orgánom uľahčiť vypracovanie vlastných hodnotení opierajúcich sa o regulačné kritériá a týkajúcich sa kľúčových prvkov vnútornej kontroly. Na základe dvoch pilotných štúdií bol nástroj modifikovaný a jeho konečná podoba bude predstavená v januári 2009 – jeho vplyv teda ešte nebolo možné zaznamenať. Opatrenie 15: Podpora iniciatívy uzatvárania „zmlúv o dôvere“ v oblasti štrukturálnych fondov[26] Opatrenie ukončené: Bolo podpísaných 7 zmlúv. Dve ďalšie zmluvy by mali byť podpísané vo februári 2009. Právne predpisy na roky 2007 – 2013 zahŕňajú koncept dôvery v prácu vnútroštátnych orgánov auditu. Vplyv Ukazovateľ: Rozšírenie modelu jednotného auditu na základe zmlúv o dôvere. Systémy členského štátu, na ktoré sa vzťahujú zmluvy o dôvere, pokladá Komisia za systémy poskytujúce primeranú istotu o riadnosti výdavkových operácií umožňujúce Komisii zredukovať počet svojich auditov. Vytvorením postupu založeného na kritériách a konštruktívnym zapojením členských štátov znamenala táto iniciatíva zlepšenie vnútroštátnych systémov. Hlavné vysvetľujúce informácie GR REGIO vypracovalo pozitívne hodnotenie systémov, na ktoré sa vzťahujú zmluvy o dôvere. Toto hodnotenie sa zhoduje s všeobecným hodnotením EDA uvedeným v jeho správe za rok 2007. Opatrenie 16: Vypracovanie spoločných usmernení pre jednotlivé skupiny politík Opatrenie ukončené: Komisia zlepšila usmernenie a posilnila vnútornú koordináciu v prípade všetkých politických oblastí. Vplyv Ukazovateľ: Generálne riaditeľstvá s jasnou stratégiou vychádzajúcou z všeobecne akceptovaných štandardov pre audit a kontrolu. Útvary Komisie, sprostredkovatelia a príjemcovia majú prístup k usmerneniu a môžu sa zúčastniť na školení o kľúčových aspektoch kontroly, akými sú riadenie práce externých audítorov, výber vzoriek a dodržiavanie právnych predpisov. V oblasti výskumu sa stratégie auditu a kontroly opierajú o medziútvarové skupiny, ktoré zabezpečujú konzistentný prístup k všetkým rámcovým programom. Ukazovateľ: Úroveň povedomia o kontrole a konzistentnosť prístupu v oblasti štrukturálnych fondov. Generálne riaditeľstvá, ktoré sú zodpovedné za štrukturálne opatrenia, vypracovali usmernenia o uzatváraní programov na obdobie rokov 2000 – 2006. Členským štátom boli poskytnuté podrobné školenia a semináre[27]. Hlavné vysvetľujúce informácie Semináre o nových nariadeniach sa v roku 2007 uskutočnili pre takmer všetky orgány auditu členských štátov, v roku 2008 sa konali dva semináre o kontrole riadenia, certifikačnej funkcii a uzatváraní programov. Generálne riaditeľstvá, ktoré sú zodpovedné za štrukturálne opatrenia, dokončili všetky relevantné usmernenia pre členské štáty na obdobie rokov 2007 – 2013. Usmernenia budú zahrnuté do referenčnej príručky pre audit štrukturálnych opatrení, ktorá bude vydaná v roku 2009. 4. ZÁVERY Počas mandátu súčasnej Komisie bol dosiahnutý značný pokrok v posilňovaní systémov vnútornej kontroly. Časť tohto pozitívneho vplyvu je dôsledkom opatrení prijatých pred rokom 2005, sú tu však jasné dôkazy, že pokrok sa značne zrýchlil po prijatí akčného plánu na začiatku roku 2006. Pozitívny vplyv tohto akčného plánu bude pretrvávať aj po skončení mandátu súčasnej Komisie. Aby tento vývoj pokračoval aj budúcnosti, je potrebné vynaložiť ďalšie úsilie. Komisia bude vo svojom úsilí pokračovať a v súlade s pôvodným konceptom akčného plánu bude naďalej potrebovať a požadovať pomoc a podporu ostatných inštitúcií. Podľa názoru Komisie je na dosiahnutie ďalších zlepšení potrebný pokrok v týchto oblastiach: - ako bolo uvedené v oznámení o prípustnom riziku (KOM(2008) 866) – v niektorých oblastiach je potrebné stanoviť primerané ciele, ktoré by tvorili základ pre jasné posúdenie, ako Komisia riadi riziko v rámci rozličných činností. Zaistí to rovnováhu medzi nákladmi na kontrolu a chybovosťou; - zjednodušenie právnych predpisov (pri súčasnom zabezpečení nákladovo efektívnej kontroly) je potrebné, pretože zložité pravidlá zapríčiňujú chyby a zvyšujú náklady na kontrolu. Komisia už navrhla niektoré zjednodušenia v rámci štrukturálnych opatrení a zváži rozsah možných ďalších návrhov; a - ako súčasť tejto iniciatívny pripojí Komisia k všetkým príslušným budúcim návrhom právnych predpisov opis súvisiacich kontrolných mechanizmov. [1] Stanovisko č. 2/2004: Ú. v. EÚ C 107/1, 30.4.2004, („stanovisko o jednotnom audite“). [2] KOM(2005) 252. [3] Ú. v. EÚ L 196, 27.7.2005, s. 4. [4] KOM(2006) 9 a SEK(2006) 49. [5] Článok 274 Zmluvy o ES. [6] KOM(2008) 110. [7] Európsky dvor audítorov, Výročná správa za rok 2007, tabuľka 2.3. [8] Táto správa sa nevenuje opatreniam 2 a 6, pretože boli zrušené. [9] Táto skupina opatrení zahŕňa opatrenie 4 o prípustnom riziku, ktorému je venovaná pozornosť v oddiele 3.3 tohto oznámenia spolu s príbuznými otázkami súvisiacimi s nákladovou efektívnosťou kontroly. [10] Výročná správa Dvora audítorov za rok 2007, tabuľka 2.1. [11] Článok 44 medziinštitucionálnej dohody a článok 53 písm. b) nariadenia o rozpočtových pravidlách. [12] Výročná správa Dvora audítorov za rok 2007, bod 2.20. [13] Stanovisko EDA č. 6/2007. [14] Holandská správa „EU Trend Report 2008“, tabuľka 11, s. 52. [15] Výročná správa Dvora audítorov za rok 2007, bod 1.29. [16] Podľa nariadenia Rady (ES, Euratom) č. 1605/2002 z 25. júna 2002, zmeneného a doplneného nariadením Rady (ES, Euratom) č. 1995/2006 z 13.12.2006. [17] Opatrenie 1.4 akčného plánu pre štrukturálne fondy – KOM(2008) 97. [18] KOM(2008) 112. [19] Opatrenia 2.3, 6.1 a 6.2 akčného plánu pre štrukturálne fondy. [20] Audit procesu spätného získavania finančných prostriedkov zo strany generálnych riaditeľstiev AIDCO, EAC, INFSO, BUDG, Právneho servisu a Výkonnej agentúry pre vzdelávanie, audiovizuálny sektor a kultúru vykonaný útvarom pre vnútorný audit . [21] KOM(2009) xxx. [22] Opatrenie 2.1 akčného plánu pre štrukturálne fondy. [23] KOM(2008) 866. [24] Opatrenie 9 akčného plánu pre štrukturálne fondy. [25] Opatrenia 2.4, a 5 akčného plánu pre štrukturálne fondy. [26] Opatrenie 2.5 akčného plánu pre štrukturálne fondy. [27] Opatrenia 2.6 a 5 akčného plánu pre štrukturálne fondy.